Te veel leemtes – en Bulls kry yslike pak slaeAs jy nie wil of kan verdedig nie en jy kry nie eens 40 persent van die besit nie, moet jy maar vir jou kry. Die Bulls is Saterdagoggend in Auckland deur ŉ middelmatige Bluesspan, vierde op die Nieu-Seelandse punteleer, afgeslag en het die wedstryd in Auckland met 14-38 verloor. Rustyd was dit 7 elk, maar toe reeds was die tekens daar. Die Blues het toe in die tweede helfte vyf keer gaan druk en die Bulls het met die laaste beweging van die dag hul tweede drie gekry. Jy kan eenvoudig nie toelaat, soos met die Bulls se eerste drie, dat daar niemand aan die steelkant is om te help keer nie; jy kan skrum soos jy wil, maar jy kan nie aanhou strafskoppe afstaan of jou eie strafskoppe hoek toe agter die doellyn laat beland nie; en jy kan nie met losvoorspelers wat soos slot-Trojane speel maar nie vaart na die afbreekpunt het, genoeg besit verwag nie. Benewens 24 duikslae wat gemis is, was daar ook te dikwels, veral in die laaste kwart, net eenvoudig te veel geleenthede waar daar gapings gelaat is vir die tuisspan se snellers om deur te sny. In die wedstryd was daar 13 skoon breekslae deur die wenspan teenoor geen van die Bulls en meer as 20 keer het die Blues ŉ verdediger geklop, vertel die wedstrydstatistiek. Nollis Marais sal ongetwyfeld na sy adjudante se verdedigingsafrigting moet kyk. Dit bly een van hulle grootste swakhede. Dit was, terloops, die Bulls se elfde opeenvolgende neerlaag in Nieu-Seeland sedert 2013, toe hulle die Blues geklop het. Die skrums, waarvan daar min was, was goed; die lynstane ook. ŉ Mens kan egter nie dieselfde sê van die hantering nie. Dit is iets wat voor die spelers se deur gelê moet word, soos ook die omkeerbesit wanneer die bal by die afbreekpunte uit die Bulls se hande spat. Die Bulls het nou een uit vier wedstryde gewen en die Chiefs wag volgende naweek in Hamilton op hulle. Puntemakers – Blues (7) 38: Drieë: Augustine Pulu, Mike Duffie 2, Ihaia West, Matt Moulds, Melani Nanai. Doelskoppe: Francis 2, West Bulls (7) 14: Drieë: Lizo Gqoboka, Rudy Paige. Doelskoppe: Handré Pollard, Tiaan Schoeman.